Και επίσημα πια ο Αμπέλ Φερέιρα είναι ο νέος προπονητής του ΠΑΟΚ αναλαμβάνοντας το πόστο που έμεινε κενό μετά την ξαφνική αποχώρηση του Ραζβάν Λουτσέσκου.



Ο "Δικέφαλος του Βορρά" ανακοίνωσε την έναρξη της συνεργασίας με τον Πορτογάλο ο οποίος υπέγραψε συμβόλαιο τριών ετών.



«Η ΠΑΕ ΠΑΟΚ ανακοινώνει την συμφωνία του με την Μπράγκα για την πρόσληψη του Αμπέλ Φερέιρα. Ο Πορτογάλος προπονητής συμφώνησε για την υπογραφή συμβολαίου τριετούς διάρκειας και πρόκειται να μεταβεί στην Ολλανδία όπου πραγματοποιείται η προετοιμασία του ΠΑΟΚ», αναφέρει η ανακοίνωση της ομάδας της Θεσσαλονίκης στην οποία αναφέρονται βιογραφικά στοιχεία του.



Ο Αμπέλ Φερέιρα γεννήθηκε στις 22 Δεκεμβρίου του 1978, στο Πενιαφέλ της Πορτογαλίας. Ξεκίνησε ν’ ασχολείται με το ποδόσφαιρο από νεαρή ηλικία και το 1989 εντάχθηκε στις Ακαδημίες της τοπικής ομάδας. Το 1997 έφτασε στην ανδρών και πήρε τις πρώτες του επαγγελματικές συμμετοχές. Το 2000, έχοντας μετρήσει 62 επίσημους αγώνες, πήρε μεταγραφή για την Βιτόρια Γκιμαράες, με την οποία έκανε το ντεμπούτο του στην μεγάλη κατηγορία του πορτογαλικού ποδοσφαίρου.



Εξελίχθηκε γρήγορα ως ένας από τους κορυφαίους μπακ της λίγκας. Μετά από μία τετραετία στη Γκιμαράες, τη σεζόν 2004-05 μεταπήδησε στη Μπράγκα και με τις εμφανίσεις του ανάγκασε τη Σπόρτινγκ Λισαβόνας να τον αποκτήσει αρχικά ως δανεικό κι έπειτα αγοράζοντας τα δικαιώματά του. Στα Λιοντάρια αγωνίστηκε μέχρι το 2011, όταν και κρέμασε τα παπούτσια του, κερδίζοντας δύο Κύπελλα Πορτογαλίας και δύο Super Cup, ενώ παράλληλα έπαιξε με τη Σπόρτινγκ και στο Champions League.



H ποδοσφαιρική του καριέρα λειτούργησε ως εκκολαπτήριο για έναν ανερχόμενο προπονητή. Ο Φερέιρα κατάλαβε από μικρός την κλίση του και φρόντισε να πάρει το… UEFA Pro της πιάτσας μέσα από τις εμπειρίες και τις πληροφορίες που συνέλεγε. Τις κρατούσε στο μπλοκάκι του, τις κατέγραφε στον υπολογιστή του και φυσικά στο «σκληρό δίσκο» του μυαλού του, αφού φρόντισε να μαθαίνει την κάθε λεπτομέρεια πίσω από το πρόγραμμα των προπονήσεων.



Ο τραυματισμός που τον ανάγκασε να σταματήσει το ποδόσφαιρο σε ηλικία 31 ετών, τον μετέτρεψε σε έναν νεαρότατο προπονητή. Άρχισε από τα χαμηλά. Από τα τμήματα υποδομής της Σπόρτινγκ. Το 2014 είχε ήδη αναρριχηθεί στη δεύτερη ομάδα που συμμετείχε στην Segunda Liga. Τη σεζόν 2014-15 βρέθηκε στο τιμόνι της Μπράγκα Β, στην ίδια κατηγορία. Παράλληλα, το 2015 εκτέλεσε χρέη υπηρεσιακού στην πρώτη ομάδα.



Το 2017 ανέλαβε και επίσημα τις τύχες του συλλόγου. Στην πρώτη του σεζόν τερμάτισε στην τέταρτη θέση με 75 βαθμούς, ενώ τη δεύτερη επανέλαβε την επιτυχία, τερματίζοντας πίσω μόνο από τις Μπενφίκα, Πόρτο και Σπόρτινγκ Λισαβόνας. Παράλληλα, οδήγησε την ομάδα στους 32 του Europa League την πρώτη αγωνιστική περίοδο της παρουσίας του στον πάγκο της.



Με την ξεκάθαρη φιλοσοφία του, τις φρέσκιες ιδέες του και τη δίψα του για επιτυχίες, μέσα σε δύο χρόνια έφτασε να συγκαταλέγεται στους 50 καλύτερους προπονητές του 2018 σύμφωνα με το FourFourTwo και να θεωρείται ως το next big thing της πορτογαλικής σχολής προπονητών.



Καλώς ήρθες, Αμπέλ Φερέιρα